**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՄԱՐՏԻ 30-Ի N 429-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

**1. Նախագծի ընդունման անհրաժեշտությունը**

**«Հայաստանի Հանրապետության կառավարության 2023 թվականի մարտի 30-ի N 429-Ն որոշման մեջ փոփոխություններ և լրացումներ կատարելու մասին»** Հայաստանի Հանրապետության կառավարության որոշման նախագծի (այսուհետ` նախագիծ) ընդունումը պայմանավորված է Պետական եկամուտների կոմիտեի, ինչպես նաև բժշկական արտադրատեսակներ ներմուծողների կողմից ստացված առաջարկների հիման վրա լրացումների ու փոփոխությունների կատարման անհրաժեշտությամբ:

**2. Ընթացիկ իրավիճակը և խնդիրները**

1)Հայաստանի Հանրապետության կառավարության **2023 թվականի մարտի 30-ի N 429-Ն որոշմամբ (այսուհետ՝ Որոշում) սահմանված կարգով կարգավորվում են Հայաստանի Հանրապետության պետական սահմանը հատելու միջոցով բժշկական արտադրատեսակների ներսբերման (այսուհետ` ներմուծում) թույլտվության տրամադրման հետ կապված հարաբերությունները: Որոշման** փաստացի կիրառմամբ մեկնարկել է Հայաստանի Հանրապետության տարածք բժշկական արտադրատեսակների ներմուծման կարգավորման գործընթացը և կիրառման երեք ամիսների ընթացքում առաջարկներ և դիտողություններ են ներկայացվել Պետական եկամուտների կոմիտեի կողմից (գրություն՝ թիվ 01/8-6/77439-2023 առ 22. 12. 2023թ.) և բժշկական արտադրատեսակներ ներմուծողներից (Վարչապետի աշխատակազմի գրություն՝ 02/11.7/44069-2023): Պարզվել է հետևյալը.

1. ԵԱՏՄ կարգավորումներում ԱՏԳ ԱԱ ծածկագրերը փոփոխվել են, խմբագրվել նոր տարբերակով՝ անճշտությունները վերացվել, օգտվելու հարմարավետության տեսանկյունից առավել մատչելի դարձվել և Որոշմամբ հաստատված աղյուսակում ներկայացված ծածկագրերը ԵԱՏՄ ԱՏԳ ԱԱ ծածկագրերին համապատասխանեցնելու անհրաժեշտություն է առաջացել.
2. Հստակեցման կարիք ունի ԵԱՏՄ ԱՏԳ ԱԱ ծածկագրերով հավաստագրման ենթակա բժշկական արտադրատեսակների շրջանակը, որի հետ կապված խմբագրման կարիք կար նաև Որոշմամբ հաստատված կարգի 3-րդ և 4-րդ կետերում.
3. Մինչև հիմա ներմուծման հայտը ընդունվել է և ներմուծման հավաստագիրը տրամադրվել է բեռը սահմանը հատելուց հետո: Արդյունքում մաքսային պահեստներում կուտակումներ և լրացուցիչ ծախսեր են առաջացել ներմուծողների համար: Ներմուծողների առաջարկը հաշվի առնելով փոփոխություններ է կատարվել փաստաթղթերի ցանկում՝ հնարավորություն ստեղծելով ներմուծման հայտերը ընդունել և հավաստագիրը ձևակերպել մինչև բեռը մաքսային սահմանը հատելը: Բացի այդ, ներմուծման գործընթացը արագացնելու համար հավաստագրի տրամադրման համար պահանջվող ժամկետը կրճատվել է 1 օրով:

Որոշմամբ հաստատված կարգում կատարված փոփոխությունների հիման վրա որոշակի լրացումների ու փոփոխությունների կարիք է առաջացել նաև ներմուծման հայտի և հավաստագրի ձևերում:

2) Նախագծի ընդունումը պայմանավորված է նաև Հայաստանի Հանրապետության կառավարության 2023 թվականի նոյեմբերի 23-ի N 2017-Ն որոշման 3-րդ կետի կատարումն ապահովելու անհրաժեշտությամբ։ Նշված որոշման հավելվածի 8-րդ, 9-րդ և 10-րդ կետերի դրույթներին համապատասխան՝ թույլատվական փաստաթղթերի տրամադրման և դրանց ստացման համար ներկայացվող անհրաժեշտ փաստաթղթերի ներկայացման ժամկետների փոփոխման անհրաժեշտությունից ելնելով՝ Նախագծով առաջարկվում է փոփոխություն կատարել ՀՀ Առողջապահության նախարարության իրավասության շրջանակներում տրամադրվող թույլատվական փաստաթղթերի տրամադրման կարգում՝ սահմանելով թույլատվական փաստաթղթերի տրամադրման համար 1 օրյա ժամկետ։

3) Որոշման 1-ին հավելվածի 17-րդ կետով սահմանված է, որ ՀՀ առողջապահության բնագավառի պետական կառավարման լիազոր մարմինը փորձագիտական եզրակացությունն ստանալուց հետո 2 աշխատանքային օրվա ընթացքում *հայտը բավարարում կամ մերժում է,* բժշկականարտադրատեսակների ներմուծման (համապատասխանության) *հավաստագիր տրամադրելու մասին հրամանի հիման վրա հավաստագիրը (Ձև N 3) կամ ներմուծումը մերժելու մասին հրամանը* էլեկտրոնային տարբերակով հայտատուին է տրամադրվում «Մեկ պատուհան» էլեկտրոնային համակարգի միջոցով, իսկ էլեկտրոնային համակարգի խափանման դեպքում՝ թղթային տարբերակով: Սույնով պայմանավորված, հայտերի բավարարման դեպքում լիազոր մարմնի` Առողջապահության նախարարության կողմից ընդունվում է հավաստագիր տրամադրելու մասին հրաման` գրավոր վարչական ակտ, որի հիման վրա տրվում է ներմուծման (համապատասխանության) հավաստագիրը:

**«Վարչարարության հիմունքների և վարչական վարույթի մասին» օրենքի** 3-րդ հոդվածի համաձայն**` ՀՀ առողջապահության նախարարությունը հանդիսանում է վարչական մարմին, և սահմանված է, որ վարչարարարությունը` վարչական մարմինների արտաքին ներգործություն ունեցող գործունեություն է, որը եզրափակվում է վարչական կամ նորմատիվ ակտերի ընդունմամբ, ինչպես նաև գործողություն կամ անգործություն, որն անձանց համար առաջացնում է փաստական հետևանքներ:**

Ուստի նախագծով առաջարկվում է բժշկական արտադրատեսակներ ներմուծող հայտատուների «ՀՀ արտաքին առևտրի ազգային մեկ պատուհան» էլեկտրոնային համակարգի միջոցով լիազոր մարմին օրական ներկայացվող բազմաթիվ էլեկտրոնային հայտերի հիման վրա իրականացվող վարչարարությունը պարզեցնելու նպատակով` ***փորձագիտական եզրակացությունն ստանալուց հետո*** ***հայտերը բավարարելու պարագայում`*** հայտատուի հայտը բավարարել առանց լիազոր մարմնի կողմից հրաման ընդունելու` վարչարությունն եզրափակելով Առողջապահության նախարարության կողմից ներմուծման (համապատասխանության) հավաստագիրը «Մեկ պատուհան» էլեկտրոնային համակարգով տրամադրելով, որի ձևը հաստատված է Որոշման N 1 հավելվածով և ստորագրվում է ՀՀ առողջապահության նախարարության գլխավոր քարտուղարի կողմից: Արդյունքում բժշկական արտադրատեսակների ներմուծման (համապատասխանության) թույլտվությունը կտրամադրվի հավաստագրի համաձայն, առանց հավաստագիր տրամադրելու մասին հրամանի ընդունման:

**3. Կարգավորման նպատակը և բնույթը.**

«**Հայաստանի Հանրապետության կառավարության 2023 թվականի մարտի 30-ի N 429-Ն որոշման մեջ փոփոխություններ և լրացումներ կատարելու մասին**» Հայաստանի Հանրապետության կառավարության որոշման նախագծի ընդունման նպատակը Որոշման կիրառման ընթացքում վերհանված խնդիրներին համապատասխան անհրաժեշտ փոփոխությունների և լրացումների իրականացմամբ ներմուծման գործընթացը հստակեցնելը և առավել պարզ ու հարմար դարձնելն է:

**4. Նախագծի մշակման գործընթացում ներգրավված ինստիտուտները և անձինք**

Նախագծի մշակումն իրականացվել է Առողջապահության նախարարության դեղորայքային քաղաքականության և բժշկական տեխնոլոգիաների վարչության և ՀՀ առողջապահության նախարարության «Ակադեմիկոս Էմիլ Գաբրիելյանի անվան դեղերի և բժշկական տեխնոլոգիաների փորձագիտական կենտրոն» ՓԲԸ-ի կողմից:

**5. Լրացուցիչ ֆինանսական** **միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունմամբ 2024 թվականի պետական բյուջեում կամ տեղական ինքնակառավարման մարմնի բյուջեներում եկամուտների և ծախսերի ավելացում կամ նվազեցում չի նախատեսվում:

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Սույն նախագիծը չի բխում ռազմավարական կամ ծրագրային որևէ փաստաթղթից: